Telegram (portal)
Telegram je hrvatski informativni web portal, pokrenut u travnju 2015. godine. Prema podacima mjerodavnih istraživanja poput Gemius Audiencea, Telegram je jedan od najčitanijih informativnih portala na tržištu, te najmlađi medij na Reutersovoj godišnjoj listi vodećih digitalnih medija u Hrvatskoj. Osim vijesti i članaka posvećenih aktualnim zbivanjima iz oblasti politike, ekonomije, znanosti i kulture, sadrži kolumne autora pretežno lijeve ili liberalne orijentacije. Od 2015. do 2016. Telegram je imao i tiskano izdanje, inspirirano istoimenim časopisom koji je izlazio od 1960. do 1973. godine. 

U listopadu 2016., Telegram pokreće specijalizirano sportsko izdanje Telesport na čelu s Aleksandrom Holigom. U svibnju 2019., Telegramu se pripaja lifestyle portal Super1, a mjesec dana kasnije objavljeno je da Telegram čita preko milijun jedinstvenih korisnika mjesečno.

Zapaženi članci
U kolovozu 2017. godine, novinar Telegrama Drago Hedl snima saborskog zastupnika HDZ-a Franju Lucića kako mu preko telefona nudi mito. Lucić, tada i član Predsjedništva stranke, Hedlu nudi novac kako bi odustao od istraživačkog serijala o njegovom sumnjivom poslovanju i kreditima. Hedl objavljuje snimku razgovora s Lucićem. Prenose je gotovo svi mediji u Hrvatskoj, nakon čega Lucić podnosi ostavku na svim stranačkim funkcijama, ali ostaje u Saboru.

U svibnju 2019. godine, Hedl otkriva prikrivene nekretnine u imovinskoj kartici potpredsjednika Vlade i ministra poljoprivrede Tomislava Tolušića, koji je prijavio upola manju kvadraturu obiteljske kuće. Kuću je gradila ista građevinska tvrtka s kojom je Tolušić često surađivao dok je bio župan. Osim toga, tijekom 2017., 2018. i 2019. godine Hedl je otkrio niz skandala ministra Tolušića, poput suspektnog dodjeljivanja poljoprivrednih poticaja, a uskoro je otkriveno i ministrovo vjenčanje u luksuznoj stanciji u Istri. Nakon ovih otkrića, Tolušić je smijenjen u ljetnoj rekonstruciji Vlade Andreja Plenkovića. 

Početkom lipnja 2019., novinar Telegrama Andrej Dimitrijević otkriva da ministar uprave i politički tajnik HDZ-a Lovro Kuščević 11 godina nije upisao vlastitu kuću u katastar. Otkriće odjekuje u svim medijima, a narednog dana Telegram objavljuje informacije o još jednoj vili u vlasništvu tadašnjeg ministra, za čiju izgradnju je kao načelnik općine morao prenamijeniti prostorni plan. Nakon višetjednog razotkrivanja Kuščevićevih imovinsko-nekretninskih afera, u kojem su sudjelovali mediji poput 24sata, Jutarnjeg lista, Indexa, Slobodne Dalmacije i drugih, Kuščević podnosi ostavku na sve dužnosti.

Nagrade i priznanja
Telegramov videoserijal What's Next, nastao u suradnji s Hrvatskim Telekomom, proglašen je najboljim sponzoriranim videoserijalom na svijetu, 2018. na prestižnim nagradama za native marketing u Berlinu. 

Serija članaka o obiteljskim gospodarstvima i zdravoj hrani, producirana u suradnji s trgovačkim lancem Kauflandom, osvojila je nagradu Mixx na godišnjoj konferenciji Dani Komunikacije u Rovinju.

Kolumnisti i novinari

Drago Hedl
Goranko Fižulić
Jasmin Klarić
Ana Raić-Knežević
Aleksandar Holiga
Đivo Đurović
Dragan Markovina
Mladen Pleše

Glavni urednici

Igor Alborghetti (2015 - 2016)
Jelena Valentić (2016 - )

Izvori

Vanjske veze

Novinski portali 
Nastanci 2015.